CELEX: C2004/190/06
Language: et
Date: 2004-07-24 00:00:00
Title: Kohtuasi C-150/04: Hagi, mille esitas 23. märtsil 2004 Euroopa Ühenduste Komisjon Taani Kuningriigi vastu

24.7.2004   
            
            
               ET
            
            
               Euroopa Liidu Teataja
            
            
               C 190/3
            
         
      HAGI, mille esitas 23. märtsil 2004 Euroopa Ühenduste Komisjon Taani Kuningriigi vastu
   (Kohtuasi C-150/04)
   (2004/C 190/06)
   Euroopa Ühenduste Kohus on saanud 23. märtsil 2004 hagiavalduse Taani Kuningriigi vastu, mille on esitanud Euroopa Ühenduste Komisjon, keda esindavad R. Lyal ja S. Tams, kes on valinud endale kohtudokumentide kättetoimetamise aadressi Luksemburgis.
   Hageja palub Euroopa Kohtul:
   
               1)
            
            
               tuvastada, et kuna Taani Kuningriik on vastu võtnud ning jätnud jõusse elu- ja pensionikindlustust käsitleva õigusakti, mille kohaselt lubatakse maksustatavast tulust mahaarvamisi ja maksuvabastusi (“pensionsbeskatningsloven”i artiklid 18 ja 19) vaid Taanis asuvate pensioni kogumisasutustega sõlmitud lepingute alusel tehtud sissemaksete puhul, kusjuures taolist maksusoodustust ei võimaldata teistes liikmesriikides asuvate pensioni kogumisasutustega sõlmitud lepingute alusel tehtud sissemaksetele (artiklid 53a ja 53b), siis on Taani Kuningriik rikkunud EÜ asutamislepingu artiklitest 39, 43, 49 ja 56 tulenevaid kohustusi;
            
         
               2)
            
            
               jätta kohtukulud Taani Kuningriigi kanda.
            
         Õiguslikud alused ja peamised argumendid
   Taani õigusakt elu- ja pensionikindluslepingute alusel tehtud sissemaksete maksustatavast tulust mahaarvamise kohta on vastuolus EÜ asutamislepingu teenuste vaba liikumist, töötajate vaba liikumist, asutamisvabadust ja kapitali vaba liikumist puudutavate sätetega, ning seda ei saa õigustada Euroopa Kohtu kohtupraktikas välja kujunenud üldiste huvide ülekaalukuse põhjendusel.
   Teenuste vaba liikumine (EÜ asutamislepingu artikkel 49)
   Selline õigusakt, millega ei lubata välismaistesse pensioni kogumisasutustesse tehtud sissemaksete maksustatavast tulust mahaarvamisi ja maksuvabastusi, viib olukorrani, kus Taanis elavatel kindlustusvõtjatel on takistatud liituda teises liikmesriigis asuvate pensioni kogumisasutuste pensionikindlustusskeemidega. Välismaised pensioni kogumisasutused ei saa seetõttu de facto pakkuda oma teenuseid Taani turul. Ettevõtte asukohale esitatav nõue piirab seega teenuste vaba liikumist teistest liikmesriikidest peale Taani.
   Töötajate vaba liikumine ja asutamisvabadus (EÜ asutamislepingu artiklid 39 ja 43)
   Taani õigusakt, mis ei luba välismaal asuvatesse pensioni kogumisasutustesse tehtud sissemaksete maksustatavast tulust mahaarvamist, mõjutab iseäranis teiste liikmesriikide võõrtöötajaid ja füüsilisest isikust ettevõtjaid. Töötajad ja füüsilisest isikust ettevõtjad, kes kolivad Taani, ja kes teevad sissemakseid mõne teise liikmesriigi pensioni kogumisasutusse, peavad selleks, et saada samasuguseid maksusoodustusi kui Taanis pensionikindlustusskeemidega liitunud töötajad, liituma uuesti mõne Taanis asuva pensioni kogumisasutuse pensionikindlustusskeemiga.
   Kapitali vaba liikumine (EÜ asutamislepingu artikkel 56)
   Nõue, mille kohaselt kindlustusvõtja saab maksusoodustusi vaid juhul, kui pensioni kogumisasutus asub Taanis, takistab kindlustusvõtjaid liitumast teistes liikmesriikides asuvate pensioni kogumisasutuste pensionikindlustusskeemidega. Taani õigusakt viib olukorrani, kus pensionikindlustusskeemi sisse- ja väljamaksete näol piiratakse kapitali vaba liikumist.
   Üldise huvi ülekaalukuse põhjendus
   
               —
            
            
               Tõhus maksukontroll
            
         Taani mahaarvamise sätteid, mis piiravad eespool nimetatud vabadusi, ei saa õigustada Taani valitsuse poolt viidatud vajadusega kindlustada tõhus maksukontroll. Nimetatud sätted on vastuolus proportsionaalsuse põhimõttega, kuna maksukontrolli tõhusust ja maksude tasumisest kõrvalhoidmise vältimist saab tagada vähem piiravate meetmetega kui Taani seadus, näiteks nõudega, et maksumaksja peab maksuvabastuse saamise eeltingimusena esitama vajaliku informatsiooni või teiste liikmesriikide maksuametiga koostöö tegemise nõudega vastavalt nõukogu 19. detsember 1977 direktiivile 77/799/EMÜ liikmesriikide pädevate asutuste vastastikuse abi kohta otsese maksustamise valdkonnas. (1)
   
   
               —
            
            
               Maksusüsteemi terviklikkus
            
         Kohtupraktika kohaselt eeldab maksusüsteemi terviklikkus seda, et liikmesriik, kes annab õiguse teise liikmesriigi pensionikindlustusskeemide sissemaksete maksustavast tulust mahaarvamiseks, saab maksustada pensionikindlustusskeemidest väljamakstavaid summasid.
   Terviklikkus peab aga olema kehtestatud individuaalse maksumaksja tasemel ning sissemaksete mahaarvamise ja väljamaksete maksustamise vahel peab olema tihe seos.
   Komisjoni leiab, et maksustamise terviklikkus ei ole piisav juhul, kui siseriiklike ja välismaiste skeemide sissemaksete ja väljamaksete kohtlemisel on siseriiklikesse pensionikindlustusskeemidesse tehtud sissemakseid õigus maksudest maha arvata või neilt maksuvabastust saada ja väljamakseid maksustatakse, kuid samal ajal välismaistesse skeemidesse tehtud sissemakseid ei ole õigus tuludest maha arvata ja väljamakseid ei maksustata.
   Siseriiklike asutuste pensionikindlustusskeemide maksusoodustused tähendavad eelkõige maksuvabastusest sissemaksete suuruses summas. Taoline maksuvabastus teeb siseriiklike asutuste pensionikindlustusskeemid eriti atraktiivseks vaatamata sellele, et tehtavad väljamaksed hiljem maksustatakse. See, et maksusüsteem on sellel määral “terviklik”, ei kompenseeri välismaiste pensionikindlustusskeemide jaoks saamata jäävat maksusoodustust.
   Taani Kuningriik peab tunnistama, et teistes liikmesriikides asuvate asutuste pensionikindlustusskeemid peavad saama samasuguseid maksusoodustusi kui siseriiklikud pensionikindlustusskeemid. Vaid juhul, kui Taanil ei ole õigust maksustada pensionikindlustusskeemidest tehtavaid väljamakseid, on kohane arvestada maksusüsteemide terviklikkuse aspekti. Taani võib maksustada kõiki väljamakseid, mida tehakse Taanis elavatele kindlustusvõtjatele vaatamata sellele, kas skeem on loodud Taanis või välismaal. Taani kaotab selle õiguse vaid juhul, kui kindlustusvõtja kolib teise liikmesriiki.
   Samuti arvab komisjon, et ei ole kehtestatud vajalikku Taani maksusüsteemi terviklikkust, kuna Taani on mitme riigiga sõlminud topeltmaksustamise vältimise lepinguid, mis tähendab seda, et maksusüsteemi terviklikkus ei ole kehtestatud konkreetse maksumaksja tasemel otsese seosena sissemaksete mahaarvamiste ja väljamaksete maksustamise vahel.
   OECD mudelist lähtuv topeltmaksustamise vältimise leping tagab, et pensioniskeemidest tehtavaid väljamakseid ei maksustata üheaegselt kindlustusvõtja elukohariigis ja pensioni kogumisasutuse asukohas. Nimetatud lepingud sätestavad, et pensioniskeemidest tehtavaid väljamakseid võib maksustada vaid selles riigis, kus pensionisaaja elab. Nimetatud lepingutest tuleneb, et Taani on loobunud oma õigusest maksustada Taanis asuvate kogumisasutuste poolt tehtavaid väljamakseid. See on nii vaatamata sellele, kas nendesse asutustesse tehtud sissemakseid on õigus maksustatavast tulust maha arvata või mitte. Teisest küljest võib Taani maksustada kõik Taanis elavatele kindlustusvõtjatele pensioni kogumisasutuste tehtavad väljamaksed, olenemata sellest, et sissemaksed tehti mõnes teises lepinguosalises riigis.
   Teised topeltmaksustamise vältimise lepingud sisaldavad sätteid, mis lubavad kindlustusvõtjatel oma tulust maha arvata välismaistesse pensionikindlustus- skeemidesse tehtud sissemaksed. Isikud, kes kolivad mõnest taolisest riigist Taani, võivad seega teha sissemakseid oma päritolumaa pensionkindlustusskeemi ning arvata skeemi tehtud sissemaksed maha oma Taanis maksustatavast tulust. Nendes lepingute mahaarvamist puudutavad sätted näitavad, et Taani õigusakt, mis ei anna õigust tulust maha arvata välismaistesse skeemidesse tehtud sissemakseid, ei ole terviklik.
   
      (1)  EÜT L 336, 27.12.1977, lk 15